Studente sing ander deuntjies as Eiendomsagente – Bea Lingenfelder
Bea Lingenfelder	in Uncategorized	 February 28, 2016 April 7, 2016 607 Words
Stellenbosch. – Neelsie-eiendomme sê hulle het nog nie van tevore enige klagtes onvang van huurders nie en volg die korrekte stappe wanneer daar kontrak opgestel word; studente sing egter 'n ander deuntjie.
Dit is geen geheim dat studente dikwels 'n negatiewe houding teenoor eiendomsagentskappe in Stellenbosch het nie. Studente vertel graag van hul slegte ervarings met 'n enkele eiendomsagent. Een voorval verander dikwels in 'n kettingreaksie waaronder onskuldige agentskappe dan ook kan ly.
"Toe ons vir die eerste keer daar wou intrek, is daar vir ons gesê dat die plek professioneel skoongemaak word voordat ons intrek; dit was egter nie die geval nie," vertel Janie du Plessis, 'n joernalistiek-honneursstudent van Stellenbosch. Sy beweer dat Neelsie-eiendomme aan die einde van 2014 haar deposito onwettig weerhou het, omdat die skade waarvan hulle haar beskuldig, reeds vroeër deur haar op 'n klagtelys ingevul is.
"Ek het 'n minimum van vyf klagtes deur die jaar gaan lê oor toestelle wat buite werking was, byvoorbeeld die stoof se knoppe en die televisie wat nie gewerk het nie," sê Du Plessis. Die agentskap het ook vir haar gesê dat sy die woonstel nie netjies agtergelaat het nie, maar Du Plessis hou vol dat sy en haar ma self die woonstel skoongemaak het.
Neelsie-eiendomme ontken egter dat hulle skuldig is aan Du Plessis se bewerings. Cornelia Nel, 'n eiendomsagent van Neelsie-eiendomme, het as vol reageer: "Studente betaal 'n deposito as sekuriteit ingeval dat daar enigiets verkeerd gaan in die woonstel binne die tydperk wat hulle dit huur."
Nel sê dat die terugbetaling van 'n deposito afhang van die toestand waarin die huurder die woonstel agterlaat en dat studente dikwels omgekrap is, omdat hulle skoonmaakproses nie altyd aan die vereistes van die agentskap voldoen nie.
Die agentskap gee die huurder 'n keuse om die woonstel self skoon te maak, of om 'n gedeelte van die deposito te bestee aan skoonmaakdienste wat die agentskap reël.
"As die student egter nie goed genoeg skoongemaak het nie, moet ons ons skoonmaakdienste ook laat kom en dan word dit vanselfsprekend van die deposito afgetrek," vertel Nel.
Mari Basson-Carstens van Anna Basson-eiendomme, is bewus van die reputasie wat agentskappe onder studente het.
"Dit is die realiteit dat daar wel gevalle van uitbuiting is. Dit is hoekom bewyse so 'n belangrike deel van die huurkontrak vorm," vertel sy. Anna Basson-eiendomme gebruik meestal foto's as bewyse vir hul besluite.
"Ons laat die huurders deelneem aan die voorafgaande inspeksie oor die woonstel en dan kry die huurders die geleentheid om 'n foutlys in te vul. Aan die einde van die huurkontrak neem die huurders weer aan 'n inspeksie deel, sodat alle skade en ontevredenheid duidelik gemaak kan word. Sodoende kan die huurders die toestand van die woonstel voor en na die inspeksie vergelyk," sê Basson-Carstens.
Volgens Basson-Carstens is dit belangrik dat deeglike ondersoek oor agentskappe in Stellenbosch in te stel voordat hulle een nader om 'n blyplek te vind. Dit is veral belangrik om markpryse te vergelyk, maar dit terselfdertyd die betroubaarheid van die agentskap te oorweeg.
Deon Carstens, besturende direkteur van Anna Basson Eiendomme, lê klem op die voordeel van 'n agentskap gebruik, ten opsigte van die wetlike aspekte: "As 'n agentskap die regte en wetlike stappe tydens die huurproses volg, is dit weinig keer dat daar misverstande voorkom."
Hy sê tog aan die ander kant, is dit ook die student se verantwoordelikheid om te weet wat sy kontrak behels en om afskrifte van foto's en ander bewyse te maak.
Carstens sê, alhoewel hy bewus is dat studente die kommissie as 'n negatiewe aspek beskou, bly veiligheid, gemoedsrus en gerief steeds bo-aan die vereistes van 'n goeie verblyfervaring.